Il-fondazzjoni Life Cycle tat donazzjoni ta’ €70,000 lill-Università ta’ Malta biex tagħmel programm ta’ riċerka tal-kliewi. Permezz ta’ dan il-programm ta’ riċerka, il-Life Cycle tkun tista’ tħares aħjar lejn il-prevenzjoni, id-dijanjożi u t-trattament tal-mard tal-kliewi bil-għan li ttejjeb il-kwalità tal-ħajja tal-pazjenti morda bil-kliewi. Ir-riċerka b’kollaborazzjoni mal-isptar Mater Dei se tinvolvi fost oħrajn sitt riċerkaturi li se jħarsu lejn il-mard tal-kliewi fit-tfal kemm mil-lat ġenetiku kif ukoll biex jonqsu l-imwiet ta’ tfal morda bil-kliewi. Il-programm se jkun qed iħares ukoll lejn ir-rabta bejn il-mard tal-kliewi u d-dijabete avvanzata kif ukoll lejn is-sustanza li tirregola t-tkattir tal-‘haemoglobin’ li hu nieqes fil-pazjenti morda bil-kliewi. Wara li f’dawn l-aħħar 15-il sena, l-fondazzjoni Life Cycle użat fondi biex tixtri tagħmir u servizzi b’risq il-pazjenti tar-Renal Unit, il-fondazzjoni trid iżżid ukoll l-għarfien u l-prevenzjoni tal-mard tal-kliewi. Il-Fondazzjoni għar-Riċerka, Innovazzjoni u Żvilupp magħrufa bħala l-RITD, twaqqfet fi ħdan l-Università biex taħdem ma’ setturi differenti tas-soċjetá u tiġbor il-fondi għal proġetti ta’ riċerka li jkunu qed isiru. Il-fondi nġabru mill-isfida tal-ActavisLifeCycle 2013 fejn 20 parteċipant qadfu bir-rota mill-Belarus sa San Petroburgu. Din is-sena l-isfida se ssir f’Settembru u se jieħdu sehem ‘il fuq minn 30 ċiklist li se jaqdfu 2,000 km minn Fukuoka sa Tokyo. Mill-ewwel sfida fl-1999, il-fondazzjoni Life Cycle tat lir-Renal Unit b’kemm jiswew miljuni ta’ ewro f’servizzi u tagħmir bħal magni tal-kliewi, magni tal-arja kkundizzjonata u impjant tal-Haemodialysis Reverse Osmosis.